Jeremaia
Chapter 7
Na vosa sa yaco vei Jeremaia mai vei Jiova, ka vaka,
2 "Mo tu e na matamata-ni-koro ni vale i Jiova, ka tukuna na vosa oqo, ka vaka, 'Dou rogoca na vosa i Jiova, na Juta kecega sa curu ki na matamata-ni-koro oqo me soro vei Jiova!'"
3 Sa tukuna vakaoqo o Jiova ni lewe vuqa, na Kalou ni Isireli, "Dou veisautaka na nomudou i lakolako kei na nomudou cakacaka, Au na qai lesia mo dou tiko ga e na yasana oqo.
4 "Dou kakua ni vakararavi ki na vosa lasu, ni tukuna, 'Na vale tabu i Jiova, Na vale Tabu i Jiova, Na vale Tabu i Jiova kecega oqo.'
5 "Ia kevaka dou sa vakavinakataka sara na nomudou i lakolako kei na nomudou cakacaka; kevaka dou sa ia na lewa dodonu e na vukudrau na tamata kei na kai nona,
6 "Kevaka dou sa sega ni vakasaurarataka na vulagi, kei na luveniyali, kei na yada ka sega ni vakadavea na dra e sega ni cala e na yasana oqo, se muria na kalou tani mo dou mavoa kina,
7 "Au na qai lewa mo dou tiko ga e na yasana oqo, ena vanua Au sa solia vei ira na nomudou qase me sega ni mudu.
8 "Raica, dou sa vakararavi ki na vosa lasu sa sega ni yaga.
9 "Mo dou butako li, laba, veidauci, bubului vakailasu, vakama na ka boi vinaka vei Peali, ka muria na kalou tani dou sa sega ni kila,
10 "Ka qai lako mai ka tu e Mataqu e na vale oqo, sa vakatokai e na Yacaqu, ka tukuna, 'Keimami sa vakalalagataki me cakava na ka vakasisila kece oqo'?
11 "Na vale beka oqo, o koya sa vakatokai e na Yacaqu, sa qai vuki beka me qara ni daubutako e matamudou? Io, Oi Au mada ga, Au sa raica ni sa vakakina," sa tukuna o Jiova.
12 "Ia dou lako mada ki na Noqu tikina sa tiko mai Sailo, Na tikina Ka'u a vakatikora kina e liu na Yacaqu, ka raica na ka Au a cakava kina e na vuku ni nodra ca na Noqu tamata na Isireli.
13 "Ia oqo, baleta ni dou sa cakava na cakacaka kecega oqo," sa tukuna o Jiova, "Ka'u a vosa vei kemudou, Au sou ena mataka ka vosavosa tiko, dou a sega ga ni goleva; ia Au a kaci yani, dou a sega ni rogo mai,
14 "Ia oqo Au na cakava ki na vale oqo, o koya sa vakatokai e na Yacaqu, o koya dou sa vakararavi kina, io ki na yasana oqo Ka'u a solia vei kemudou kei ira na Noqu qase, me vaka Au a cakava ki Sailo.
15 "Ka'u na biuti kemudou tani mai Mataqu, me vaka na Noqu a biuti ira tani na tacimudou — na kawa kecega i Ifereimi.
16 "Ia mo kakua ni masulaki ira na tamata oqo, se laveta cake na tagi ni masu ena vukudra, se masulaki mai vei Au; Ni'u na sega ni rogoci iko.
17 "O sa sega beka ni raica na ka era cakava ena veikoro vaka-Juta kei na veisalatu ni koro o Jerusalemi?
18 "Na gone era ca buka, na tamadra era vakawaqaca na buka, kei na tinadra era natuka na madrai, ka vavia na kena keke na ranadi ni lomalagi; ka ra sova nai soro laugunu vei ira na kalou tani, mera vakauqqeti Au me'u cudru.
19 "Era sa vakauqeti Au li me'u cudru?" sa taroga o Jiova, "Era sa sega li ni vakauqeti ira vakataki ira, me kune madua kina na matadra?"
20 O koya sa tukuna kina na turaga o Jiova: "Raica, na Noqu cudru kei na Noqu cudru waqawaqa ena sova yani kina yasana oqo – ki na tamata kei na manumanu, ki na kau ni vanua kei na vua ni qele. Ia ena kama ka sega ni bokoci."
21 Sa tukuna vakaoqo o Jiova ni lewe vuqa, na Kalou ni Isireli: "Dou vakaikuritaka na nomudou i soro e nai soro kama ka kania na lewena.
22 "Ni'u a sega ni vosa vei ira na nomudou qase, se vakaroti ira e na siga Au a kauti ira kina mai na vanua o Ijipita, e na vuku ni soro kama kei na madrali.
23 "Ia oqo na ka Au a vakarota vei ira, ka vaka, 'Dou vakarorogo ki na Noqu vosa, Ka'u na qai nomudou Kalou, ia dou na qai Noqu tamata. Dou muria kece talega na sala Ka'u a vakarota vei kemudou, de yaco mo dou vinaka kina.'
24 "Ia era sa sega ni vakarorogo, se vakatu daligadra, era sa muria ga nai vakasala kei na lewa ca ni lomadra, ka ra sa suka kimuri ka sega ni lako ki liu.
25 "Mai na siga era sa lako mai kina na nomudou qase mai na vanua o Ijipita ka yacova na siga oqo, Au sa dautalai ira na Noqu tamata na parofita vei kemudou, Au dau sou e na mataka ka talai ira yani.
26 "Ia era sa sega ni vakarorogo vei Au, se vakatu daligadra, era vakadomoqataki ira ga. Era sivi ira na nodra qase e na caka ca.
27 "O koya oqo mo na vosataka vei ira na vosa kecega oqo, ia era na sega ni talairawarawa vei iko. O na kaci talega yani vei ira, ia era na sega ni rogo mai vei iko.
28 "Ia mo tukuna vei ira, 'Oqo na matanitu sa sega ni vakarorogo ki na vosa i Jiova na nodra Kalou se taura na veivunauci. Sa rusa na dina ka sa muduki tani mai na gusudra.
29 'Kotiva na drau ni ulumu ka biuta tani, ka ia na tagi e na veiyasana cecere; ni o Jiova sa besetaka ka biuta tani nai tabatamata oqo sa cudruva o Koya.'
30 "Ni ra sa cakava na ka ca e mataqu o ira na luve i Juta," sa tukuna o Jiova. "Era sa vakaduria na nodra ka vakasisila e na vale sa vakatokai e na Yacaqu, me vakadukadukalitaka.
31 "Ka ra sa tara na veitikina cecere mai Tofeti, o ya mai na Buca ni luve i Inomi, me ra vakama na luvedra tagane kei na luvedra yalewa e na bukawaqa, na ka Ka'u a sega ni vakarota, se mea tubu mai e Lomaqu.
32 "O koya oqo raica, ena yaco mai na veisiga, sa tukuna o Jiova, sa na sega ni vakatokai tiko o Tofeti, se na Buca ni Luve i Inomi, ia na Buca ga ni Veivakamatei; ni ra na ia na veibulu mai Tofeti me yacova ni sa sega na tikina e vo.
33 "Na yagodra na tamata oqo ena kedra na manumanu vuka ni lomalagi kei na manumanu ni vanua. E na sega na tamata me kauta tani.
34 "Au na qai vagaluya e na veikoro vaka-Juta kei na veisalatu ni koro o Jerusalemi, na domo ni marau, kei na domo ni reki, na domo ni tagane kei na domo ni yalewa sa qai vakawati. Ni na lala na vanua.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn